Կոնգրեսի թուլացման գործում մեծ դեր խաղացին ինչպես արտաքին հուժկու ներգործությունն, այնպես էլ՝ օբյեկտիվ իրականությունը։ Արտաքին ներգործություն ասելով առաջին հերթին նկատի ունենք իշխանությունների նպատակաուղղված դիրքավորումը, այն է՝ Սերժ Սարգսյանն հետևողական քաղաքականության արդյունքում ամեն ինչ արեց, որ ՀԱԿ-ը վերջնականապես կազմաքանդվի և դուրս մղվի ներքաղաքական իրականությունից։ Պետք է նշել նաև, որ զգալի դեր խաղացին նաև արտաքին խաղացողները՝ Ռուսաստանը, ԱՄՆ-ն ու ԵՄ-ն, որոնք որևէ աջակցություն ցույց չտվեցին ինչպես Կոնգրեսին, այնպես էլ ընդհանրապես Հայաստանի ընդդիմությանը։ Ավելին՝ կարելի է պնդել, որ ՀՀ ներկայիս իշխանությունները ձևավորվել են գերտերությունների կոնսենսուսի արդյունքում։